แบงก์อาเซียนจ่อปักธงไทย
ธปท.ย้ำไม่ให้ไลเซนส์แบงก์ต่างชาติในไทยเพิ่ม แต่พร้อมเปิดทางแบงก์อาเซียน
22 ธ.ค. 2558

ธปท.ย้ำไม่ให้ไลเซนส์แบงก์ต่างชาติในไทยเพิ่ม แต่พร้อมเปิดทางแบงก์อาเซียน
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า แม้ว่า ธปท.จะมีแผนพัฒนาสถาบันการเงินไทยในหลายด้าน เพื่อให้สามารถรับมือกับการแข่งขันได้เมื่อมีการเปิดเสรีการเงิน แต่ขณะนี้และแนวโน้มในปีหน้า ธปท.ยังไม่มีความจำเป็นที่จะให้ใบอนุญาตการจัดตั้งธนาคารพาณิชย์ (ไลเซนส์) แก่ต่างชาติรายใดเพิ่มเติม
ทั้งนี้ เพราะจำนวนไลเซนส์ธนาคารปัจจุบันมีอยู่เพียงพอ แต่อาจจะมีเฉพาะการอนุญาตให้ ธนาคารพาณิชย์ในประเทศอาเซียน ตามการกำหนดมาตรฐานการทำธุรกิจธนาคารพาณิชย์ในอาเซียน (Qualified ASEAN Bank : QAB) มาเปิดเพิ่มได้
"การให้แบงก์ต่างชาติเข้ามาทำธุรกิจในไทยตาม QAB น่าจะเปิดอนุญาตเป็นรายๆ ตามความพร้อมของแต่ละประเทศ โดยในส่วนของไทยเท่าที่เห็นก็มีการเจรจากับประเทศเพื่อนบ้านในอาเซียนบ้างแล้ว อย่าง ประเทศมาเลเซียและอินโดนีเซีย โดยเป็นการเจรจาแบบจับคู่ที่เรียกว่าแบบ Bilateral คือ ธนาคารกลางของ 2 ประเทศที่พร้อมมาเจรจากัน เพื่อแลกสิทธิประโยชน์สำหรับการอนุญาตเปิดธนาคารพาณิชย์ซึ่งกันและกัน กำหนดมาตรฐาน และเงื่อนไขในการอนุญาต เราไปเปิดที่บ้านเขาได้และเขาก็มาเปิดบ้านเราได้" นางทองอุไร กล่าว
นางทองอุไร กล่าวว่า ในส่วนของธนาคารพาณิชย์ไทยที่ขยายออกไปในอาเซียนก็ถือว่ามีหลายแห่งแล้ว ซึ่งในส่วนของประเทศที่อาจจะยังไม่พร้อม อย่างกลุ่มประเทศกัมพูชา ลาว เมียนมานั้นน่าจะยินดีให้ธนาคารจากไทยไปเปิดสาขาได้อยู่แล้ว เพียงแต่การยื่นขออนุญาตต้องผ่านขั้นตอนที่แต่ละประเทศกำหนด โดยที่ยัง ไม่เข้า QAB ก็ได้
สำหรับ QAB เป็นความ ร่วมมือในด้านสถาบันการเงิน ในประชาคมเศรษฐกิจอาเซียน (เออีซี) ซึ่งหากธนาคารใดในกลุ่มประเทศอาเซียนมีคุณสมบัติตามมาตรฐานดังกล่าว จะสามารถ เข้าไปลงทุนตั้งธนาคารพาณิชย์ใน 10 ประเทศอาเซียนได้ทันที โดยไม่ต้องขออนุญาตจากทางการ ประเทศนั้นๆ อีกรอบ ทำให้แนวโน้มระยะต่อไปจะมีธนาคาร พาณิชย์ในอาเซียนเปิดให้บริการข้ามประเทศกันมากขึ้น โดยมี เป้าหมายให้ประเทศสมาชิกมีการจัดตั้ง Qualified ASEAN Banks (QABs) ระหว่างกันให้ได้ภาย ในปี 2563